Document ID: 32005D0231

ODLOČBA SVETA
z dne 7. marca 2005
o dovoljenju Švedski, da v skladu s členom 19 Direktive 2003/96/ES uporabi znižano stopnjo obdavčitve električne energije, porabljeno v gospodinjstvih in podjetjih storitvenega sektorja, ki se nahajajo na določenih območjih na severu Švedske
(2005/231/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (1), in zlasti člena 19(1) Direktive,
ob upoštevanju predloga Komisije,
ob upoštevanju naslednjega:
(1)
S pismom z dne 20. avgusta 2004 so švedski organi zaprosili Komisijo za odstopanje, ki bi jim v skladu s členom 19 Direktive 2003/96/ES dovolilo uporabo znižane stopnje obdavčitve električne energije, porabljene v gospodinjstvih in podjetjih storitvenega sektorja na severu Švedske.
(2)
Od julija 1981 se na Švedskem uporablja znižana stopnja energetskega davka za električno energijo, porabljeno v severnih delih države, kjer je poraba električne energije za ogrevalne namene v povprečju za 25 % višja kot drugje v državi.
(3)
Z zmanjšanjem stroškov električne energije za gospodinjstva in podjetja storitvenega sektorja na severu Švedske so tem uporabnikom zagotovljeni enaki pogoji kot tovrstnim strankam v južnih delih države. Ukrep torej služi uresničevanju ciljev na področju regionalne in kohezijske politike.
(4)
Znižana raven obdavčitve električne energije za porabo na severu Švedske, ki znaša 20 EUR na MWh, ostaja mnogo višja od najnižje ravni Skupnosti, določene v Direktivi 2003/96/ES. Poleg tega je znižanje davka sorazmerno z dodatnimi stroški ogrevanja, ki jih nosijo gospodinjstva in podjetja storitvenega sektorja na severu Švedske. Zaradi tega bi morala navedena raven obdavčitve zagotoviti, da se obdrži spodbudni učinek obdavčenja za povečanje energetske učinkovitosti.
(5)
Znižanje, za katerega je bilo zaprošeno, je proučila Komisija in ugotovila, da ne izkrivlja konkurence ali ovira delovanja notranjega trga ter se šteje za združljivo s politiko Skupnosti na področju okolja, energije in prometa.
(6)
Navedeni pristop je v skladu s stališčem, ki ga je Komisija zavzela v primeru državne pomoči C 42/03 (2), kjer ni nasprotovala elementu državne pomoči v obliki znižanja davka za obdobje, ki se konča 31. decembra 2005.
(7)
Primerno je torej, da se Švedski dovoli, da do 31. decembra 2005 uporabi znižano stopnjo za obdavčitev električne energije za porabo na severu Švedske -
SPREJEL NASLEDNJO ODLOČBO:
Člen 1
Švedski se dovoli, da uporabi znižano stopnjo obdavčitve električne energije, porabljene v gospodinjstvih in podjetjih storitvenega sektorja v občinah, naštetih v Prilogi.
Znižanje je sorazmerno z dodatnimi stroški ogrevanja, ki so posledica severne lege, v primerjavi z ostalim delom Švedske.
Znižana raven je v skladu z zahtevami Direktive 2003/96/ES in zlasti z najnižjimi stopnjami, določenimi v členu 10 navedene direktive.
Člen 2
Ta odločba preneha veljati 31. decembra 2005.
Člen 3
Ta odločba je naslovljena na Kraljevino Švedsko.
V Bruslju, 7. marca 2005

Labels: 2
14
20
3
18